‘ગુજરાત પાકિસ્તાન સે ગુજરાત હિન્દુસ્તાન’ નવલકથા ઉપરાંત ક્રૃષ્ણાનું જિંદગીનામા પુસ્તક પણ ખૂબ ચર્ચામાં રહ્યું હતું અને પુસ્તકના નામને લઇને પણ કૃષ્ણા સોબતી વિવાદોમાં ઘેરાયા હતા. અમૃતા પ્રિતમે હરદત્ત કા જિંદગીનામા નામનું પુસ્તક લખ્યું. આ પુસ્તકના શીર્ષકને લઇને કૃષ્ણા સોબતીએ અમૃતા સામે કોપીરાઇટ ઉલ્લંઘનનો કેસ કર્યો. કેસનો ચુકાદો ચોવીસ વર્ષ બાદ આવ્યો અને તે પણ કૃષ્ણા સોબતીના વિરુદ્ધમાં આવ્યો. જોકે, જ્યારે ચુકાદો આવ્યો ત્યારે તો અમૃતા પ્રિતમનું નિધન થઇ ગયું હતું. આ ઉપરાંત કૃષ્ણા સોબતીએ વર્ષ ૨૦૧૦માં પદ્મભૂષણ પુરસ્કાર લેવાની ના પાડી દીધી હતી અને વિવાદ જગાવ્યો હતો. લાઇફટાઇમ લિટરરી અચિવમેન્ટ અવૉર્ડ, હિન્દી અકાદમી પુરસ્કાર, શિરોમણિ પુરસ્કાર વગેરે જેવાં સન્માનોથી સન્માનિત કૃષ્ણા સોબતી માટે કહેવાઇ રહ્યું છે કે જ્ઞાનપીઠ અવૉર્ડને કારણે કૃષ્ણા સોબતી કરતાં જ્ઞાનપીઠ પુરસ્કારનું માન વધી ગયું છે કારણકે કૃષ્ણા સોબતીએ જ્ઞાનપીઠ પુરસ્કારનો સ્વીકાર કર્યો છે.